b"\n_START_ARTICLE_\nKip Stephen Thorne\n_START_SECTION_\nRaziskovanje in dose\xc5\xbeki\n_START_PARAGRAPH_\nNjegovo raziskovanje se je v glavnem osredoto\xc4\x8dalo na relativisti\xc4\x8dno astrofiziko in gravitacijsko fiziko s poudarkom na relativisti\xc4\x8dnih zvezdah, \xc4\x8drnih luknjah in \xc5\xa1e posebej gravitacijskem valovanju. Javno je verjetno najbolj znan po svoji sporni teoriji, da se lahko s pomo\xc4\x8djo \xc4\x8drvin verjetno dose\xc5\xbee \xc4\x8dasovno potovanje. Njegovi znanstveni dose\xc5\xbeki, ki se osredoto\xc4\x8dajo na splo\xc5\xa1ne zna\xc4\x8dilnosti prostora, \xc4\x8dasa in gravitacije, druga\xc4\x8de v celoti obsegajo teme iz splo\xc5\xa1ne teorije relativnosti.\n_START_SECTION_\nGravitacijsko valovanje in LIGO\n_START_PARAGRAPH_\nUkvarjal se je z napovedjo jakosti gravitacijskega valovanja in njegovega \xc4\x8dasovnega odtisa v opazovanjih z Zemlje. Ti \xc2\xbbodtisi\xc2\xab\xc2\xa0imajo velik pomen za gravitacijski observatorij LIGO (Laser Interferometer Gravitational Wave Observatory) ve\xc4\x8dinstitucionalni preskus gravitacijskega valovanja za katerega je bil vodilni zagovornik. Leta je 1984 je bil soustanovitelj Projekta LIGO, ki je bil najve\xc4\x8dji projekt kadarkoli financiran s strani NSF. Cilj projekta je bil zaznati in izmeriti fluktuacije med dvema ali ve\xc4\x8d 'stati\xc4\x8dnimi' to\xc4\x8dkami \xe2\x80\x93 tak\xc5\xa1na nihanja bi bila dokaz za gravitacijsko valovanje, kot jih opisujejo izra\xc4\x8duni. Pomemben vidik njegovega raziskovanja je razvoj matemati\xc4\x8dnih metod za analizo teh pojavov. Thorne je izvedel tudi tehni\xc4\x8dne analize konstrukcije gradnikov observatorija LIGO, ki jih ni bilo mogo\xc4\x8de razviti na osnovi preskusa, in je dal nasvete za podatkovno analizo algoritmov, po katerih bi se valovanje zaznalo. Zagotovil je teoreti\xc4\x8dno podporo projektu vklju\xc4\x8dno z identifikacijo virov gravitacijskega valovanja, ki bi bili tar\xc4\x8da detektorja, in razvil pregrade za nadzor sipanja svetlobe v \xc5\xbearkovnih ceveh LIGO. V sodelovanju z raziskovalno skupino Braginskega iz Moskve je izumil kvantne neporu\xc5\xa1itvene konstrukcije za napredne detektorje gravitacijskega valovanja in na\xc4\x8dine za omejitev najpomembnej\xc5\xa1e vrste \xc5\xa1uma v naprednih detektorjih \xe2\x80\x93 termoelasti\xc4\x8dnega \xc5\xa1uma. Skupaj s Cavesom je izumil pristop s povratnim delovanjem in izogibanjem (back-action-evasion) za kvantne neporu\xc5\xa1itvene meritve harmoni\xc4\x8dnih oscilatorjev. Ta tehnika je uporabna tako pri zaznavanju gravitacijskega valovanja kot tudi v kvantni optiki._NEWLINE_11. februarja 2016 je skupina \xc5\xa1tirih fizikov, ki je predstavljala mednarodno znanstveno sodelovanje in\xc5\xa1titutov in raziskovalnih skupin LIGO Scientific Collaboration, objavila, da so 14. septembra 2015 z LIGO posneli odtis trka dveh \xc4\x8drnih lukenj 1,3 milijarde svetlobnih let dale\xc4\x8d in ga poimenovali GW150914. Ta posneta zaznava je bilo prvo neposredno opazovanje signala gravitacijskega valovanja in je potrdilo pomembno napoved Einsteinove splo\xc5\xa1ne teorije relativnosti.\n_START_SECTION_\n\xc4\x8crvine in \xc4\x8dasovno potovanje\n_START_PARAGRAPH_\nThorne in njegovi sodelavci na Caltechu so izvedli znanstvene raziskave ali zakoni fizike dovoljujejo prostoru in \xc4\x8dasu, da sta ve\xc4\x8dkratno povezana (ali obstajajo klasi\xc4\x8dne prehodne \xc4\x8drvine in \xc4\x8dasovni stroji). S Sung-Wonom Kimom je Thorne identificiral ob\xc4\x8develjavni fizikalni mehanizem (eksplozivno rast vakuumske polarizacije kvantnih polj, ki prostoru-\xc4\x8dasu morda lahko vedno prepre\xc4\x8dijo razvitje sklenjenih \xc4\x8dasovnih krivulj._NEWLINE_Z Mikeom S. Morrisom in Ulvijem Yurtseverjem je pokazal, da prehodne lorentzovske \xc4\x8drvine v strukturi prostora-\xc4\x8dasa lahko obstajajo le, \xc4\x8de so vdete vanj s kvantnimi polji v kvantnih stanjih, ki kr\xc5\xa1ijo pogoj povpre\xc4\x8dene ni\xc4\x8delne energije, oziroma da imajo negativno normalizirano energijo razpr\xc5\xa1eno po dovolj velikem obmo\xc4\x8dju. To je spro\xc5\xbeilo raziskave odkrivanja zmo\xc5\xbenosti kvantnih polj, da posedujejo tak\xc5\xa1no raz\xc5\xa1irjeno negativno energijo. Nedavni Thorneovi izra\xc4\x8duni nakazujejo, da preproste mase, ki potujejo skozi prehodne \xc4\x8drvine, nikoli ne vzbudijo paradoksov \xe2\x80\x93 ne obstajajo nikakr\xc5\xa1ni za\xc4\x8detni pogoji, ki bi vodili do paradoksov po tem, ko se \xc4\x8dasovno potovanje enkrat \xc5\xbee za\xc4\x8dne. \xc4\x8ce bi se njegovi rezultati lahko posplo\xc5\xa1ili, bi kazali na to, da noben od predvidenih paradoksov, formuliranem v zgodbah o \xc4\x8dasovnem potovanju, dejansko ne bi mogel biti formuliran na eksaktnem fizikalnem nivoju. To pomeni, da lahko vsako stanje v zgodbi o \xc4\x8dasovnem potovanju dovoljuje mnogo skladnih re\xc5\xa1itev.\n_START_SECTION_\nRelativisti\xc4\x8dne zvezde, mnogopolni momenti in druga prizadevanja\n_START_PARAGRAPH_\nSkupaj z \xc5\xbbytkowovo je predvidel obstoj zvezd rde\xc4\x8dih nadorjakinj z jedri degeneriranih nevtronskih zvezd (telo Thornea in \xc5\xbbytkowe (T\xc5\xbbO)). Postavil je temelje za teorijo pulzacij relativisti\xc4\x8dnih zvezd in gravitacijskega sevanja, ki ga oddajajo. S Hartleom je iz splo\xc5\xa1ne teorije relativnosti izpeljal zakone gibanja in precesije \xc4\x8drnih lukenj in drugih relativisti\xc4\x8dnih teles, vklju\xc4\x8dno z vplivom sklopitve njihovih mnogopolnih momentov na ukrivljenost prostora-\xc4\x8dasa bli\xc5\xbenjih teles. Thorne je tudi teoreti\xc4\x8dno predvidel obstoj univerzalne antigravitirajo\xc4\x8de eksoti\xc4\x8dne snovi \xe2\x80\x93 element potreben za pospe\xc5\xa1evanje stopnje \xc5\xa1irjenja Vesolja, ki ohranja prehodno \xc4\x8drvino \xc2\xbbzvezdnih vrat\xc2\xab\xc2\xa0odprto in \xc4\x8dasovno geodetko prosto plavajo\xc4\x8do, tako da pogoni warp lahko delujejo. Z Willom in svojimi drugimi \xc5\xa1tudenti je postavil temelje za teoreti\xc4\x8dno interpretacijo preskusov relativisti\xc4\x8dnih teorij gravitacije \xe2\x80\x93 temelje, na katerih so Will in drugi potem gradili. Thorne se je zanimal za izvor klasi\xc4\x8dnega prostoa in \xc4\x8dasa iz kvantne pene teorije kvantne gravitacije."